b'\n_START_ARTICLE_\nTajni zakon\n_START_PARAGRAPH_\nTajni zakon (ital. Il matrimonio segreto) je komi\xc4\x8dna opera v dveh dejanjih Domenica Cimarose. Libreto je spisal Giovanni Bertati. Za osnovo je vzel motiv iz igre The Clandestine marriage (1766) Angle\xc5\xbeev Garricka in Colmanna. Krstna predstava je bila 7. februarja 1792 v Burgtheatru na Dunaju in Cimarosa je do\xc5\xbeivel edinstven uspeh v zgodovini opere. Po premieri je kralj Leopold II. priredil pogostitev za vse goste in ansambel ter zahteval, da se opera isti ve\xc4\x8der \xc5\xa1e enkrat izvede. Ker je delo ugajalo, so ga kmalu uprizorili po vseh pomembnej\xc5\xa1ih evropskih gladali\xc5\xa1\xc4\x8dih. V Ljubljani je bila opera prvi\xc4\x8d uprizorjena v izvedbi potujo\xc4\x8dih italijanskih gledali\xc5\xa1\xc4\x8dnikov poleti leta 1794._NEWLINE_V sloven\xc5\xa1\xc4\x8dini je bila opera prvi\xc4\x8d uprizorjena v prevodu Smiljana Samca na odru ljubljanske Opere v sezoni 1960/1961.\n_START_SECTION_\nVsebina\n_START_PARAGRAPH_\nDejanje se godi v bogati hi\xc5\xa1i italijanskega trgovca Geronima sredi 18. stoletja.\n_START_SECTION_\nPrvo dejanje\n_START_PARAGRAPH_\nCarolina se skrivaj poro\xc4\x8di z o\xc4\x8detovim knjigovodjo Paolinom. Vsak dan mu nato o\xc4\x8dita, da ni\xc4\x8desar ne stori za o\xc4\x8detovo odobritev njunega zakona. Paolino jo tola\xc5\xbei in pove, da je o\xc4\x8de pravkar dobil pismo od grofa Robinsona, v katerem ga prosi za roko Carolinine starej\xc5\xa1e sestre Elisette. S tem bi se izpolnil Geronimu \xc5\xbeivljenjski cilj, in sicer pridobitev plemi\xc5\xa1kega naziva. Carolina in Paolino pa upata, da jima bo o\xc4\x8de oprostil greh skrivnega zakona. Geronimo je navdu\xc5\xa1en in vse v hi\xc5\xa1i se \xc5\xbee vnapnej klanja bodo\xc4\x8di kontesi Elisetti. S tem izziva Carolino, da se ji ta pri\xc4\x8dne rogati. Med njima bi pri\xc5\xa1lo do pretepa, \xc4\x8de ne bi bilo njune tetke Fidalme, ki je spor zgladila. Prihod grofa izzove veliko zmedo, ker ta, namesto da bi gledal svojo bodo\xc4\x8do soprogo Elisetto, takoj posku\xc5\xa1a osvojiti mlaj\xc5\xa1o in lep\xc5\xa1o Carolino. Ne pomaga niti navzo\xc4\x8dnost starega sluge, ki edini pozna vse hi\xc5\xa1ne skrivnosti, niti Carolinino zavra\xc4\x8danje in niti Paolinova opozorila. V velikem prepiru, v katerem vsak posku\xc5\xa1a pridobiti Geronima na svojo stran, jih ta v napadu jeze raz\xc5\xbeene v njihove sobe.'